CELEX: 32021D0106
Language: hu
Date: 2021-01-28 00:00:00
Title: A Bizottság (EU) 2021/106 végrehajtási határozata (2021. január 28.) a propán-2-olt tartalmazó fertőtlenítőszerek forgalmazásának és felhasználásának engedélyezésével kapcsolatban Franciaország ökológiai átmenetért felelős minisztériuma által az 528/2012/EU európai parlamenti és tanácsi rendelet 55. cikke (1) bekezdésével összhangban hozott intézkedés meghosszabbításáról (az értesítés a C (2021) 380. számú dokumentummal történt) (Csak a francia nyelvű szöveg hiteles)

2021.2.1.   
               
               
                  HU
               
               
                  Az Európai Unió Hivatalos Lapja
               
               
                  L 35/25
               
            
         A BIZOTTSÁG (EU) 2021/106 VÉGREHAJTÁSI HATÁROZATA
         (2021. január 28.)
         a propán-2-olt tartalmazó fertőtlenítőszerek forgalmazásának és felhasználásának engedélyezésével kapcsolatban Franciaország ökológiai átmenetért felelős minisztériuma által az 528/2012/EU európai parlamenti és tanácsi rendelet 55. cikke (1) bekezdésével összhangban hozott intézkedés meghosszabbításáról
         
            
               (az értesítés a C (2021) 380. számú dokumentummal történt)
            
         
         (Csak a francia nyelvű szöveg hiteles)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a biocid termékek forgalmazásáról és felhasználásáról szóló, 2012. május 22-i 528/2012/EU európai parlamenti és tanácsi rendeletre (1) és különösen annak 55. cikke (1) bekezdésének harmadik albekezdésére,
         mivel:
         
                     (1)
                  
                  
                     2020. március 13-án Franciaország ökológiai átmenetért felelős minisztériuma (a továbbiakban: illetékes hatóság) a (2020. június 29-én módosított) 528/2012/EU rendelet 55. cikke (1) bekezdésének első albekezdésével összhangban határozatot fogadott el a propán-2-ol-t (az 528/2012/EU rendelet V. mellékletében meghatározott 1. terméktípus) tartalmazó fertőtlenítőszerek forgalmazásának és felhasználásának 2020. december 31-ig történő engedélyezéséről (a továbbiakban: az intézkedés). Az illetékes hatóság értesítette a Bizottságot és a többi tagállam illetékes hatóságait az intézkedésről és annak indokairól, összhangban az említett rendelet 55. cikke (1) bekezdésének második albekezdésével.
                  
               
                     (2)
                  
                  
                     Az illetékes hatóság által szolgáltatott információk szerint az intézkedésre a közegészség védelme érdekében volt szükség. 2020. március 11-én az Egészségügyi Világszervezet (WHO) koronavírus-járványt (Covid19) jelentett be. 2020. március 22-én a francia parlament elfogadta a közegészségügyi-járványügyi szükséghelyzetet kihirdető törvényt. A szappannal és vízzel történő kézmosás alternatívájaként a WHO és a francia egészségügyi minisztérium alkoholtartalmú kézfertőtlenítő szerek használatát javasolja a Covid19 betegség terjedése elleni megelőző intézkedésként. Az intézkedés által érintett termékösszetétel összhangban van a WHO által ajánlott propán-2-ol-alapú összetétellel.
                  
               
                     (3)
                  
                  
                     A WHO által javasolt propán-2-ol összetételnek megfelelő termékek hatóanyagként propán-2-olt tartalmaznak. A propán-2-ol az 528/2012/EU rendelet V. melléklete szerinti 1. terméktípusba (humán-egészségügy) tartozó biocid termékekben való felhasználásra jóváhagyott anyag.
                  
               
                     (4)
                  
                  
                     A Covid19-világjárvány kitörése óta Franciaországban rendkívül nagy a kereslet a fertőtlenítőszerek iránt, ami az ilyen termékek soha nem látott ellátási hiányához vezetett. Az intézkedés előtt kézfertőtlenítő szer nem volt engedélyezett Franciaországban az 528/2012/EU rendelet alapján. A Covid19 súlyos népegészségügyi veszélyt jelent Franciaországban és a további fertőtlenítőszerek kulcsfontosságúak a betegség terjedésének megakadályozása érdekében, figyelembe véve, hogy a vízzel és szappannal történő kézmosás nem mindig lehetséges.
                  
               
                     (5)
                  
                  
                     2020. szeptember 10-én az illetékes hatóságtól indokolással ellátott kérelem érkezett a Bizottsághoz az 528/2012/EU rendelet 55. cikke (1) bekezdése harmadik albekezdésének megfelelően, amelyben az intézkedés meghosszabbítását kérték. A kérelmet azon aggályok alapján nyújtották be, amelyek szerint a Covid19 2020. december 31. után is veszélyeztetheti a népegészségügyet, ezért a Covid19 jelentette veszély – amely más módon nem hárítható el – megfékezéséhez elengedhetetlen további fertőtlenítőszerek forgalomba hozatalának engedélyezése.
                  
               
                     (6)
                  
                  
                     Az illetékes hatóság szerint a fertőtlenítőszerek iránti kereslet további növekedése várható. Az etanolalapú alternatívák megléte ellenére az illetékes hatóság szükségesnek tartja a fertőtlenítőszerek diverzifikált kínálatának fenntartását a piacon annak érdekében, hogy a lehető legkisebbre csökkenjen az esetleges nyersanyaghiány kockázata.
                  
               
                     (7)
                  
                  
                     Az illetékes hatóság arra ösztönözte az intézkedést igénybe vevő gazdasági szereplőket, hogy a lehető leghamarabb kérjék a termékek rendes engedélyezését. Egy gazdasági szereplő megerősítette azon szándékát, hogy propán-2-ol-alapú fertőtlenítőszerének rendszeres engedélyezését kéri.
                  
               
                     (8)
                  
                  
                     Mivel a Covid19 továbbra is népegészségügyi veszélyt jelent, és ezt a veszélyt Franciaországban nem lehet megfelelően kezelni további fertőtlenítőszerek forgalmazásának engedélyezése nélkül, helyénvaló lehetővé tenni, hogy az illetékes hatóság a 2020. március 13-i határozatában engedélyezett 180 napos kezdeti időszak lejártát követő naptól számított 550 napot meg nem haladó időszakra meghosszabbíthassa az intézkedést.
                  
               
                     (9)
                  
                  
                     Az e határozatban előírt intézkedések összhangban vannak a biocid termékekkel foglalkozó állandó bizottság véleményével,
                  
               ELFOGADTA EZT A HATÁROZATOT:
         
            1. cikk
            Franciaország ökológiai átmenetért felelős minisztériuma 2022. március 13-ig tartó időszakra meghosszabbíthatja azon intézkedést, amellyel engedélyezte a propán-2-olt tartalmazó fertőtlenítőszerek humánhigiéniai célú forgalmazását és felhasználását.
         
         
            2. cikk
            Ennek a határozatnak Franciaország ökológiai átmenetért felelős minisztériuma a címzettje.
         
         
            Kelt Brüsszelben, 2021. január 28-án.
            
               
                  a Bizottság részéről
               
               Stella KYRIAKIDES
               
                  a Bizottság tagja
               
            
         
         
            (1)  HL L 167., 2012.6.27., 1. o.